Fita sê saak gaan voort al is rookverbod opgehefSinenhlanhla Mnguni, voorsitter van Fita (Foto: Verskaf deur Fita/ANA) Die Fair-Trade Independent Tobacco Association (Fita) het Saterdag gesê hy gaan voort met sy appèlaansoek teen ŉ uitspraak wat die verbod op die verkope van tabakprodukte bekragtig het, selfs al het die regering aangekondig die verbod word ná vyf maande opgehef. “Ons gaan beslis voort met die appèlaansoek,” het Sinenhlanhla Mnguni, voorsitter van Fita, gesê. Pres. Cyril Ramaphosa het Saterdag aangekondig die verbod word Maandag om middernag opgehef, saam met die verbod op die verkope van alkohol en interprovinsiale reise wanneer die land na vlak 2 van die afsonderingsregulasies beweeg in reaksie op die Covid-19-pandemie. Die hoogste hof van appèl het Vrydag Fita se aansoek om verlof tot appèl toegestaan teen die uitspraak op 26 Junie in die Pretoriase hooggeregshof wat aangevoer het Nkosazana Dlamini-Zuma, minister van samewerkende regering en tradisionele sake, het redelik opgetree om lewens te red toe sy die tabakverbod in die Staatskoerant gepubliseer het onder die Rampbestuurwet. Die hoogste hof het ook ŉ kostebevel teen Fita tersyde gestel. Indien Fita nie voortgaan met die appèlaansoek nie, sal hy wel verantwoordelik wees vir die kostes.